མདོར་ན་བོད་ཡུལ་གཞི་རིམ་སློབ་གསོའི་ཐབས་ལམ་གདམ་སྐབས་བརྩི་སྲུང་བྱ་དགོས་པའི་རྩ་དོན་ཆེན་པོ་བརྒྱད་པོ་ནི་ཕན་ཚུན་དམ་དུ་འབྲེལ་བའི་གཅིག་འདུའི་ཕུང་བོ་ཞིག་ཡིན།རྩ་དོན་སྔ་མ་དྲུག་པོ་དེ་སློབ་གསོའི་ཆོས་ཉིད་དང་མིའི་ཤེས་རྟོགས་ཆོས་ཉིད་ཀྱི་ཕྱོགས་ནས་མདོར་བསྡུས་པ་ཡིན་ལ།རྩ་དོན་རྗེས་མ་གཉིས་ཀ་ནི་ཏང་གི་བསམ་བློའི་ལམ་ཕྱོགས་དང་བྱ་བ་ཡོད་ཚད་ལ་སློབ་སྟོན་བྱེད་པའི་རྩ་དོན་དག་བོད་ཡུལ་གཞི་རིམ་སློབ་གསོའི་ལག་ལེན་དང་ཟུང་འབྲེལ་བྱས་ཏེ།རྒྱལ་ཁབ་ཀྱི་གཞི་རྩའི་ཁྲིམས་ལུགས་ཆེན་མོ་༼རྩ་ཁྲིམས་༽དང་གཞན་པའི་བཅའ་ཁྲིམས་ཀྱིས་བྱིན་པའི་སྤྱི་དམངས་ཀྱི་ཁེ་དབང་དང་སློབ་གསོའི་ཁྲོད་དུ་འཕྲད་པའི་དོན་དངོས་གནས་ཚུལ་དང་ཟུང་དུ་འབྲེལ་ནས་བཏོན་པ་ཡིན།སློབ་གསོའི་གཏན་ཚིགས་ཀྱི་གཞི་འཛིན་སའི་ཕྱོགས་ནས་བཤད་ན་ཕ་སྐད་ལ་གཞི་བཅོལ་བའི་རྩ་དོན་གནད་ཆེན་ཨང་དང་པོར་འཇོག་མོད།འོན་ཀྱང་ང་ཚོས་དོན་དངོས་ཀྱི་བྱ་བའི་གཏན་ཚིགས་གཞི་འཛིན་སའི་ཐད་ནས་བཤད་དེ་དོན་དངོས་གཞིར་བཟུང་ནས།དངོས་ཐོག་བདེན་འཚོལ་བྱེད་པའི་རྩ་དོན་རྒྱུན་འཁྱོངས་བྱས་པ་ཡིན་ཚེ།ཕ་སྐད་ལ་གཞི་བཅོལ་བའི་རྩ་དོན་རང་ཤུགས་སུ་ཐོན་ལ།ཕ་སྐད་ལ་གཞི་བཅོལ་བའི་རྩ་དོན་རྒྱུན་འཁྱོངས་བྱས་ན་དོན་དངོས་སུ་ཤེས་རྟོགས་ཆོས་ཉིད་ལ་བརྩི་སྲུང་བྱེད་པའི་རྩ་དོན་རྒྱུན་འཁྱོངས་བྱས་ཤིང་།རྩ་དོན་དེ་གཉིས་ཀྱིས་སློབ་ཁྲིད་ཀྱི་བརྒྱུད་རིམ་ཁྲོད་དུ་སྐད་ཆའི་གཏན་ཚིགས་སྒྲིག་གཞིའི་ཕྱོགས་བཞི་བོ་ཕན་ཚུན་གཅིག་མཐུན་ཡོང་བའི་རྩ་དོན་གྱི་བླང་བྱ་བཏོན་པ་རེད།གསོ་སྐྱོང་བྱེད་པའི་དམིགས་ཡུལ་ཀྱི་རྩ་དོན་དང་སློབ་མ་ཡོངས་དང་མི་རིགས་སྤྱི་ལ་ཁ་ཕྱོགས་དགོས་པའི་རྩ་དོན།ཐབས་ལམ་ལྟོས་བཅས་སུ་གཏན་འཇགས་ཡིན་དགོས་པའི་རྩ་དོན་བཅས་ཀྱིས་སློབ་གྲྭའི་སློབ་གསོའི་སློབ་ཁྲིད་ཀྱི་ཕྱོགས་མི་འདྲ་བའི་ཐོག་ནས་དོན་དངོས་གཞིར་བཟུང་སྟེ།དངོས་ཐོག་བདེན་འཚོལ་བྱེད་པའི་རྩ་དོན་སྔ་མ་བདུན་ལ་བཅའ་ཁྲིམས་ཀྱི་ཁག་ཐེག་བྱས་པ་དང་།དེ་ནི་བོད་ཡུལ་སློབ་གསོའི་དོན་དངོས་གནས་ཚུལ་དང་མཐུན་པའི་ཐབས་ལམ་གདམ་པ་དང་ཡུན་རིང་རྒྱུན་འཁྱོངས་བྱེད་པའི་ཁྲིམས་ཀྱི་ཁུངས་སྐྱེལ་ས་དང་བཅའ་ཁྲིམས་ཀྱི་གོ་མཚོན་ཡིན།དེས་ན།རྩ་དོན་ཆེན་པོ་བརྒྱད་ནི་ཕན་ཚུན་འབྲེལ་ཞིང་ཕར་ཚུར་སྐུལ་སྤེལ་བྱེད་པའི་རྩོད་སྒྲུབ་ཀྱི་གཅིག་གྱུར་ཕུང་བོ་ཞིག་ཡིན་པས།དེའི་ཁྲོད་ཀྱི་རྩ་དོན་གང་རུང་གཅིག་ཀྱང་མེད་དུ་མི་རུང་སྟེ།དཔེར་ན།རྩ་དོན་བདུན་པ་མེད་དུས་རྩ་དོན་གཞན་པ་བདུན་གྱིས་མི་ཡོང་བ་དང་།གལ་ཏེ་རྩ་དོན་དང་པོ་དང་རྩ་དོན་གཉིས་པ་མེད་ཚེ་རྩ་དོན་གཞན་པ་ཀུན་ལ་དོན་སྙིང་ཅི་ཡང་མེད་པར་འགྱུར་བ་སོགས་སོ།།དེར་བརྟེན་ང་ཚོས་ངེས་པར་དུ་ཕྱོགས་ཡོངས་ནས་ཤེས་རྟོགས་དང་སྒོ་ཀུན་ནས་རྒྱུན་འཁྱོངས་བྱ་དགོས།དེ་ལྟར་རྩ་དོན་ཆེན་པོ་བརྒྱད་པོ་འདི་ཕྱོགས་ཡོངས་ནས་ཤེས་རྟོགས་དང་སྒོ་ཀུན་ནས་རྒྱུན་འཁྱོངས་བྱས་ན།བོད་ཡུལ་གཞི་རིམ་སློབ་གསོ་ལ་གཞི་ནས་གཏན་འཇགས་རྒྱུན་ལྡན་སྒོས་འཕེལ་བའི་བསྐལ་བཟང་མངོན་པར་ཤར་བར་འགྱུར་རོ།།